ΚΟΙΝΟ ΔΕΛΤΙΟ ΤΥΠΟΥ
Συνάντηση μεταξύ του Δικηγορικού Συλλόγου Πειραιά και της Ένωσης Δικαστικών Λειτουργών Στρατιωτικής Δικαιοσύνης

 Τη Δευτέρα 12 Οκτωβρίου 2026 πραγματοποιήθηκε, στα γραφεία του Δικηγορικού Συλλόγου Πειραιά, συνάντηση μεταξύ του Προεδρείου του Δικηγορικού Συλλόγου Πειραιά και αντιπροσωπείας της Ένωσης Δικαστικών Λειτουργών Στρατιωτικής Δικαιοσύνης στο πλαίσιο της ενίσχυσης του θεσμικού διαλόγου και της συνεργασίας για ζητήματα κοινού ενδιαφέροντος.
Στη συνάντηση συμμετείχαν ο Πρόεδρος του Δικηγορικού Συλλόγου Πειραιά, κ. Ηλίας Κλάππας, ο Αντιπρόεδρος του Δικηγορικού Συλλόγου Πειραιά, κ. Χρόνης Περιβολάρης, ο Γενικός Γραμματέας και ο Ταμίας του Δικηγορικού Συλλόγου Πειραιά, κ. Γιάννης Βούτας και κ. Ηλίας Πολλάλης, αντίστοιχα, και από την πλευρά της Διοίκησης της Ένωσης Δικαστικών Λειτουργών Στρατιωτικής Δικαιοσύνης, η Πρόεδρος της Ένωσης, κα Λεμονιά Γαλανοπούλου, Στρατιωτικός Δικαστής Γ’, και το μέλος της Διοίκησης, κ. Γεώργιος Δουβλέκας, Αναθεωρητής Γ’.
Στο επίκεντρο της συζήτησης βρέθηκαν ζητήματα κοινού ενδιαφέροντος, όπως η μετεγκατάσταση του Ναυτοδικείου Πειραιά στην Αθήνα και η μετανομασία του σε Ναυτοδικείο Αθηνών, παρά τις έντονες αντιδράσεις του δικηγορικού κόσμου του Πειραιά, η κατάργηση Στρατοδικείων, Ναυτοδικείων και Αεροδικείων σε ολόκληρη την χώρα, τα λειτουργικά προβλήματα των νέων δικαστικών κτιρίων στο Ρουφ, καθώς και το νέο Δικαστικό Μέγαρο Πειραιά.
Ιδιαίτερη έμφαση δόθηκε στην ανάγκη άμεσης και πλήρους ολοκλήρωσης της θεσμικής αναβάθμισης των στρατιωτικών δικαστών με την υλοποίηση των συνταγματικών προβλέψεων του άρθρου 96 παρ. 5 του Συντάγματος και επισημάνθηκε ότι η καθυστέρηση έκδοσης του αναγκαίου εκτελεστικού νόμου υπονομεύει τις εγγυήσεις ανεξαρτησίας της Στρατιωτικής Δικαιοσύνης.
Η συνάντηση επιβεβαίωσε τη βούληση των δύο φορέων να ενισχύσουν τη μεταξύ τους συνεργασία με σκοπό την ανάδειξη των εκκρεμών θεσμικών ζητημάτων, τη διασφάλιση των βέλτιστων συνθηκών λειτουργίας και απονομής της στρατιωτικής δικαιοσύνης και την προάσπιση των αρχών του Κράτους Δικαίου.

